УСТАВ

НА

НЧ ,,ВЪЗРАЖДАНЕ – 2017”

С.СИТОВО

ОБЛ.СИЛИСТРА

**УСТАВ**

**НА НАРОДНО ЧИТАЛИЩЕ „ВЪЗРАЖДАНЕ – 2017“**

**С. СИТОВО, ОБЩ. СИТОВО, ОБЛ.СИЛИСТРА**

**ГЛАВА ПЪРВА**

**ОБЩИ ПОЛОЖЕНИЯ**

**Чл.1** С този устав се уреждат основните положения на вътрешно-нормативната уредба на Народно читалище „Възраждане – 2017“, устройството и управлението, дейността, имуществото, финансирането и издръжката, прекратяването в зависимост от специфичните условия, при които се развива неговата дейност.
**Чл.2** (1) Народно читалище „Възраждане – 2017“ с. Ситово е традиционно самоуправляващо се българско културно-просветно сдружение, което изпълнява и държавни културно-просветни задачи. То работи на принципите на доброволността, демократизма и автономията.
(2) Народно читалище „Възраждане – 2017“ с. Ситово е юридическо лице с нестопанска цел, наричано по-нататък в устава за краткост "читалището".

**Чл.3** (1) В неговата дейност могат да участват физически лица без оглед на ограничения за възраст, пол, политически и религиозни възгледи и етническо самосъзнание и юридически лица по определени от Общото събрание критерии, условия и ред.

**Чл.4** (1) Читалището е юридическо лице и подлежи на вписване в регистъра на Силистренски окръжен съд.
(2) Седалището на читалището: с. Ситово.
(3) Адресът на управление: с. Ситово, обл. Силистра, ул.“Борис Христов“ № 9
(4) Наименованието на читалището се изписва на български език и може да бъде допълнително изписано с латински букви – Narodno chitalishte “Vazrazhdane – 2017”

**Чл.5** Читалището може да се сдружава и с други читалища и сродни организации, без да ограничава самоуправлението на собствената си дейност и имуществото си.

**Чл.6** (1) Читалището поддържа отношения на сътрудничество и координация с държавните и общинските органи и организации, на които законите възлагат права и задължения, свързани с неговата дейност, като запазва своята автономия. Читалището работи във взаимоотношения и с други културни и научни институти, учебни заведения, обществени, стопански и нестопански организации, извършващи или подпомагащи културната дейност. То може да влиза в договорни отношения с тези или други структури, без да накърнява своите права и интереси.
(2) Всички членове на читалището спазват прокламираните принципи в този Устав и Закон за НЧ.

**ГЛАВА ВТОРА**

**ЦЕЛИ, ДЕЙНОСТИ И ЗАДАЧИ**
**Чл.7** Основна цел на читалището е да задоволява потребностите на гражданите свързани с:
 1. Развитие и обогатяване на културния живот, социалната и образователна дейност на населението.
 2. Запазване на обичаите и традициите на българския народ, в частност на местните традиции, обреди и обичаи.
 3. Разгръщане на творческите заложби на гражданите и приобщаване към ценностите и постиженията на науката, изкуството и културата.
 4. Възпитаване и утвърждаване на националното самосъзнание;
 5. Осигурява достъп до информация за всички граждани.
**Чл.8** За постигането на своята цел читалището извършва следните основни дейности:
 1. Поддържа библиотека, която предоставя компютърни и интернет услуги, създава и поддържа електронни информационни мрежи и събира и разпространява знания за родния край.
 2. Организира кръжоци, клубове, концерти, представления, празненства, чествания, фестивали, конкурси, издава печатни и електронни материали, свързани с неговата дейност и съответстващи на Устава и ЗНЧ.
 3. Развива и подпомага любителското художествено творчество.
 4. Организира и провежда прояви от местен, общински и регионален характер за осъществяване на читалищната дейност.
 5. Подпомага личностната и социална реализация, интеграция, обществена и културна изява на деца и младежи със специфични потребности, на хора с увреждания и в неравностойно положение.
**Чл.9** (1) Читалището може да развива допълнително стопанска дейност и да предоставя услуги, свързани с предмета на основната му дейност в съответствие с действащото законодателство като използва приходите от нея за постигане на определените в устава цели. Читалището не разпределя печалба.
 (2) Читалището подпомага финансово развитието на своите дейности по регламентираните правила от Устава.
 (3) За постигане на своите цели Читалището може да извършва допълнителна стопанска дейност като:
 1. Предлага услуги в областта на културата и просветното дело;
 2. Организиране на представителни и демонстрационни прояви;
 3. Придобиване и управление на движима и недвижима собственост, както и ограничени вещни права;
 4. Организиране на публични благотворителни акции в подкрепа на общественополезните цели и дейности на Читалището;
 5. Организиране на еднократни томболи и лотарии в подкрепа на общественополезните и благотворителни цели при спазване на съответния законов ред.
 6. Друга дейност, която не е забранена със закон.
 7. Читалището няма право да предоставя собствено или ползвано от него имущество възмездно или безвъзмездно за дейности, забранени в чл. 3. ал. 4 от Закон за народните читалища.

**ГЛАВА ТРЕТА**

**УЧРЕДЯВАНЕ, ПРЕКРАТЯВАНЕ И ЧЛЕНСТВО**
**Чл.10** (1) Читалището се учредява от най-малко 50 дееспособни физически лица, които вземат решение на учредително събрание, което приема устава и избира неговите органи.
 (2) Читалището се регистрира в Силистренски окръжен съд и в публичния регистър на народните читалища към Министерството на културата в съответствие с чл. 10 от Закона за народните читалища.

**Чл.11** (1) Членовете на читалището са индивидуални, колективни и почетни.

 (2) Членството в читалището е доброволно.

 (3) Индивидуални членове са български граждани. Те биват действителни и спомагателни:

 1. Действителни членове са лица, навършили 18 години, които участват в дейността на читалището, плащат редовно в определения срок годишния членски внос приет от общото събрание и имат право да избират и да бъдат избирани.

 2. Спомагателни членове са лица до 18 години, които нямат право да избират и да бъдат избирани в ръководните органи и имат съвещателен глас.

 3. Води се регистър на читалищните членове, подредени по азбучен ред, като се изписва датата на приемане и кога е платен членският внос.

 4. Приемане на членове читалището става въз основа на заявление до председателя по одобрен от читалищното настоятелство образец

 (4) Действителното и спомагателно членство се прекратява:

 1. С писмено заявление на читалищния член;

 2. Когато не е платен членският внос в определения от общото събрание срок за календарната година;

 3. Когато общото събрание изключи читалищен член за грубо нарушение на устава, за поведение, уронващо доброто име на читалището или за нанесени стопански и финансови щети в особено големи размери.

 (5) Възстановяване на членството може да се поиска и разгледа по общия ред за приемане на членове

**Чл.12** (1) Членовете на читалището имат право:

 1. Да избират ръководни органи и да бъдат избирани в тях, ако най-малко 2 години непосредствено преди избора са били действителни членове на читалището;

 2. Да получават информация за дейността на читалището;

 3. Да участват в обсъждане на дейността на читалището;

 4. Да ползват неговата база и услугите му;

 5. Да сигнализират пред съответните органи на читалището за нередности във връзка с дейността на читалището и работата на неговите членове и служители;

 6. Да внасят в настоятелството писмени предложения, препоръки и жалби, на които следва да получат своевременен отговор в срок от 30 календарни дни от датата на внасяне.

 (2) Членовете на читалището могат да получават морални и материални награди, стимули и помощи за активно участие и принос в постигане целите на читалището.

 (3) Всички членове на читалището са длъжни:

 1. Да спазват устава, решенията на Общото събрание и на читалищното настоятелство;

 2. Да участват според възможностите си в дейността на читалището;

 3. Да опазват имущество и предприемат стъпки за обогатяването му;

 4. Да не уронват престижа и доброто име на читалището;

 5. Да съдействат за постигане целите на читалището и за неговото финансово и организационно укрепване;

 6. Да плащат в срок определения годишен членски внос;

 7. Да не използват своето членство за цели и по начин, противоречащи на устава;

 (4) Спомагателните членове имат право:

 1. Да участват в Общото събрание с право на съвещателен глас;

 2. Да участват в дейността на структурните звена на читалището;

 3. Да правят предложение до органите на читалището по въпроси, отнасящи се до читалищната дейност;

 4. Да бъдат информирани за дейността на читалището;

**Чл.13** (1) Колективни членове на читалището могат да бъдат:

 1. Професионални и стопански организации;

 2. Търговски и граждански дружества, регистрирани по установения ред, кооперации и сдружения с нестопанска цел;

 3. Културно-просветни и любителски клубове, творчески колективи, учебни и здравни заведения.

 (2) Колективните членове съдействат:

 1. За осъществяване на целите на читалището;

 2. Подпомагат финансово дейностите и поддържането и обогатяването на материалната база.

 3. Имат право на един глас в Общото събрание на читалището;

 (3) Членството на колективните членове се учредява и поддържа чрез писмен договор, с който не могат да се накърняват интересите на читалището;

 (4) Колективното членство се прекратява:

 1. По писмено искане на колективен член;

 2. При фактическо прекъсване на взаимоотношенията между колективен член и читалището в продължение на една календарна година.

 3. По инициатива на читалищното настоятелство, когато колективният член не спазва своите задължения в сключеният между страните договор за колективно членство.

**Чл.14** (1) Почетни членове на читалището са български физически и юридически лица и организации с изключителни заслуги към него.

 (2) Почетните членове на читалището се предлагат от читалищното настоятелство и се утвърждават от Общото събрание

 (3) На почетни членове и дарителите се издава почетна грамота.

(4) Почетните членове и дарителите имат право на съвещателен глас в Общото събрание на читалището.

 **ГЛАВА ЧЕТВЪРТА**

**УПРАВЛЕНИЕ**
**Чл.15** Органите за управление на читалището са:
 1. Общо събрание (ОС).
 2. Читалищно настоятелство (ЧН).
 3. Проверителна комисия (ПК).
**Чл.16** Върховен орган на читалището е Общото събрание. То се състои от всички членове на читалището, имащи право на глас.

**Чл.17** (1) Общото събрание има следните правомощия :
 1. Приема, изменя и допълва устава;
 2. Избира и освобождава членовете на настоятелството, проверителната комисия и председателя на читалищното настоятелство;
 3. Изключва членове на читалището;
 4. Приема основните насоки за дейността на читалището;
 5. Взема решения за членуване или прекратяване на членството в читалищен съюз или друго читалищно сдружение.

 6. Взема решения за откриване на клонове на читалището в други населени места, в които няма други читалища
 7. Приема бюджета на читалището;
 8. Приема годишния отчет до 30 март на следващата календарна година
 9. Утвърждава и обявява почетни членове;
 10. Отменя решения на органите на читалището;
 11. Взема решения за отнасяне до съда на незаконосъобразни действия на ръководството или на отделни членове;
 12. Взема решение за прекратяване на читалището;
 13. Определя размера на годишният членски внос и срока за внасяне;
 (2) Решенията на Общото събрание са задължителни за другите органи на читалището.
 (3) Общото събрание се състои от действителните членове и по един представител на всеки колективен член – юридическо лице.
 (4) Всеки действителен член има право на един глас.
 (5) Действителните членове при отсъствие от Общо събрание, могат да се представляват от пълномощници, изрично упълномощени за участие в съответното заседание на Общото събрание по утвърден образец от настоятелството.
**Чл. 18** (1) Свикване на Общо събрание.
 1. Редовно общо събрание на читалището се свиква от настоятелството най-малко веднъж годишно.
 2. Извънредно общо събрание на читалището може да бъде свикано :
 а) по решение на настоятелството;
 б) по решение на проверителната комисия;
 в) по решение на 1/3 от действителните и колективни членове, имащи право на глас.
 (2) Поканата за свикване на общо събрание съдържа : дневния ред, датата, часа, мястото на провеждане и кой го свиква.
 (3) Поканата трябва да бъде връчена или получена от всеки колективен или действителен член не по-късно от 7 календарни дни преди датата на провеждането му.
 (4) В същия срок поканата трябва да бъде обявена на вратата на читалището и на други общодостъпни места в общината, както и чрез електронните и печатни медии.

 (5) Обявата и всички материали по дневния ред на Общото събрание се публикуват на електронната страница на читалището в 7 дневен срок преди провеждането му
 (6) Общото събрание е законно, ако присъстват най-малко половината от имащите право на глас действителни и колективни членове на читалището.
 (7) При липса на кворум събранието се отлага с един час. В този случай общото събрание е законно, ако на него присъстват не по-малко от една трета от членовете при редовно Общо събрание и не по-малко от половината плюс един от членовете при

извънредно Общо събрание.
 (8) Решенията на Общото събрание се вземат с мнозинство повече от половината от присъстващите членове с право на глас, освен решенията по чл.14, ал. 1, т. 1, 4, 10, 11, 12 от Закон за народните читалища, които се вземат с мнозинство най-малко 2/3 от всички членове. Останалите решения се вземат с мнозинство повече от половината от присъстващите членове.
 (9) Решенията на Общото събрание подлежат на съдебен контрол относно тяхната законосъобразност и съответствие с Устава.

**Чл. 19** (1) Изпълнителен орган на читалището е настоятелството.
 (2) Читалищното настоятелство се състои от 5 члена, избрани за срок от 3 (три) години, които не могат да имат по-между си роднински връзки по права и по съребрена линия до четвърта степен.
 (3) Настоятелството

 1. Свиква общото събрание:
 2. Осигурява изпълнението на решенията на общото събрание;
 3. Подготвя и внася в общото събрание проект на бюджет на читалището и утвърждава щата му,
 4. Внася ежегодно в общото събрание отчет по бюджета и дейността на читалището;
 5. Организира дейността на читалището по подготовката и реализирането на проекти;
 6. Назначава секретаря на читалището и утвърждава длъжностната му характеристика ;
 7. Приема годишния план за работата на читалището;
 8. Взема решения за управление и стопанисване на читалищното имущество, за придобиване на движимо и недвижимо имущество, за отдаване на имущество под наем за период над 1 година, за определяне размера на таксите, наемите, за образуване и управление на целеви фондове, получаване и усвояване на дарения.
 9. Решава въпросите за откриване и закриване на допълнителни дейности, включително и стопански, за учредяване и прекратяване на търговски и граждански дружества и за участие в такива, свързани с дейността на читалището.
 10. Взема решения за морално и материално стимулиране и поощряване на читалищни членове, служители и дейци, работещи в читалището.
 11. Приема нови членове на читалището;
 (4) Настоятелството свиква и провежда своите заседания най-малко веднъж на тримесечие.
 (5) За участие в заседанията на настоятелството се уведомява и поканва председателя на проверителната комисия .
 (6) Настоятелството взема решения с мнозинство повече от половината от членовете си

**Чл.20** (1) Председателят на читалището е член на настоятелството и се избира пряко от общото събрание за срок от три години

 (2) Председателят:
 1. Представлява читалището пред трети лица заедно и поотделно със секретаря и заедно представят документи пред Силистренски окръжен съд
 2. Свиква и ръководи заседанията на настоятелството и председателства общото събрание
 3. Организира дейността на читалището съобразно закона, устава и решенията на общото събрание
 4. Сключва и прекратява трудовите договори със служителите, съобразно бюджета на читалището и въз основа на решение на настоятелството;
 5. Отчита се за своята дейност пред настоятелството.
**Чл. 21** Секретарят на читалището;
 1. Се назначава от председателя на читалището въз основа на утвърдена длъжностна характеристика и решение на настоятелството. Секретарят не може да бъде в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг или съпруга на председателя на читалището;
 2. Организира текущата основа и допълнителна дейност на читалището
 3. Подготвя материалите за заседанията на настоятелството и общото събрание и отговаря за изготвянето и съхранението на протоколите на настоятелството и общото събрание;
 4. Отговаря за цялостната административна дейност на читалището;
 5. Представлява читалището заедно и поотделно с председателя и представят документи пред Силистренски окръжен съд.
**Чл.22 (1)**  Проверителната комисия се състои от трима членове, избрани от Общото събрание за срок от три години. Не могат да бъдат членове лица, които са в трудово-правни отношения с читалището или са роднини на членове на настоятелството, председателя или секретаря по права линия, съпрузи, братя, сестри и по сватовство от първа степен.
 (2) Проверителната комисия избира свой председател на първото си заседание.
 (3) Проверителната комисия осъществява контрол върху дейността на настоятелството, председателя и секретаря. При констатиране на нарушения уведомява общото събрание на читалището, а при данни за извършено престъпление – и органите на прокуратурата.
 (4). Комисията взема решения с мнозинство повече от половината от членовете

**Чл.24** (1) Не могат да бъдат избирани за членове на настоятелството и проверителната комисия лица, които са осъждани на лишаване от свобода за умишлени престъпления от общ характер.
 (2) Ако по време на редовния мандат на орган на читалището бъде прекратено членството на едно лице в него, на негово място се избира нов член с продължителност в рамките на същият 3 годишен мандат на вече избрания орган.

**ГЛАВА ПЕТА**

**ИМУЩЕСТВО И ФИНАНСИРАНЕ**
**Чл.25** Имуществото на читалището се състои от право на собственост, движими имоти, ценни книжа, авторски права, вземания и от предоставени за безвъзмездно ползване недвижими имоти.

**Чл.26** Читалището набира средства от следните източници :
 1. Членски внос;
 2. Културно-просветна и информационна дейност, включително школи и курсове;
 3. Субсидии от държавния и от общинския бюджет;
 4. Наеми от движимо и недвижимо имущество;
 5. Дарения и завещания;
 6. Други приходи, включително от стопанска дейност.
**Чл.27** Единният читалищен бюджет се формира от всички приходоизточници - собствени и от субсидии.

**Чл.28** Частта от отчета за изразходването на държавните и общинската субсидии се предоставя в общината.Счетоводната отчетност се води в съответствие със Закона за счетоводството и подзаконовите нормативни актове.

**Чл.29** (1) Читалището има пълна самостоятелност при разпореждането със собствените и предоставените й финансови средства.
 (2) Читалището има собствени банкови сметки в българска и чуждестранна валута.

**Чл.30** (1) Читалището не може да отчуждава недвижими вещи и да учредява ипотека върху тях
 (2) Движими вещи могат да бъдат отчуждавани, бракувани или заменени с по-доброкачествени само по решение на настоятелството.

**ГЛАВА ШЕСТА**

**ПРЕКРАТЯВАНЕ**
**Чл.31** (1) Читалището може да бъде прекратено по решение на общото събрание, вписано в регистъра на Окръжния съд. То може да бъде прекратено ако:
 1. дейността му противоречи на закона, устава и добрите нрави;
 2. имуществото му не се използва според целите и предмета на дейността на читалището;
 3. когато е налице трайна невъзможност читалището да действа или когато не развива дейност за период от две години;
 4. за всички останали случаи по прекратяване на читалището се изпълнява чл.27 от ЗНЧ.

**ГЛАВА СЕДМА**

 **І. ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ**
**§ 1** Читалището има кръгъл печат в средата с разтворена книга с надпис около нея Народно читалище „Възръждане-2017“ с. Ситово
**§ 2**. Читалището може да има свое знаме, емблема, бланка, значка, почетен знак, грамота и диплом, с които да отличава своите активисти и членове. Читалището води книга на почетните членове. Символите, знаците и ритуалите се утвърждават от Общото събрание по предложение на читалищното настоятелство.
**§ 3** Празникът на читалището е 1-ви май.

**§ 4.** В едномесечен срок от избора на членовете на читалищното настоятелство и проверителната комисия, както и преди назначаването на секретаря на читалището, се подават Декларации при условията и реда на Закон за предотвратяване и разкриване на конфликт на интереси.

**§ 5**. Настоящият устав е приет на Общо събрание на читалището, проведено на 08.06.2017 г. в с. Ситово.

**ГОДИШЕН ОТЧЕТ НА ДЕЙНОСТТА НА НЧ „ВЪЗРАЖДАНЕ 2017“ С. СИТОВО, ОБЩ. СИТОВО, ОБЛ. СИЛИСТРА ЗА 2023 г.**

 За НЧ „Възраждане 2017“ с. Ситово, обл. Силистра 2023 г. бе особено ползотворна и успешна. Заложените в календарния план дейности са изпълнени. По хронология на дейностите: На 01.01. - 160 г. от рождението на А. Константинов роден на 01.01.1863 г. – убит на 23.05.1897 г. – Радка Карарадова секретар на читалището представи пътепис „До Чикаго и назад”. На 06.01. - 175 г. от рождението на Христо Ботев /стар стил 25.12.1847 г./ нов 06.01.1848 г. – първо стихотворение „Майце си”. 1875 г. заедно със Стефан Стамболов издава стихосбирката „Песни и стихотворения” Традиционното ни участие за: 1. 06.01. „Йордановден“ Богоявление - съвместно мероприятие на библиотеката на клона с. Ирник с църковното настоятелство на храм „Св. Архангел Михайл“ с. Ирник – ръководителя на клона Росица Георгиева 2. 07.01. „Ивановден“ – клуб „Традиции и обичай“ кратка програма и отбелязване на именните дни на наши самодейци с името Иван 3. 08.01. „Бабин ден“ – клуб „Традиции и обичай“, клуб за работа с хора с увреждания и ЖВГ съвместно със здравния участък – д-р Колев и акушерка Йовка Траянова, специална програма в ресторанта на Д. Джамбазов в гр. Силистра 4. 14.02. празник на лозаря и винаря клуб „Традиции и обичай“ и църковното настоятелство на храм „Св. Архангел Михайл“ с. Ирник традиционно зарязване на лозята - ритуал 5. 19.02 отбелязване на 150 години от обесването на Васил Левски под наслов „Делата ти помним апостоле“ – рецитал подготвен от секретаря Карарадова 6. 21.02. Отбелязване на Ден на майчиния език с участие на самодейци от различните етноси, членове на читалището и гости На 26.02. „Сирни заговезни” новосъздадената кукерска маскарадна група участва в „47-мо издание на Празник на кукерите и маските” с. Айдемир – награда за отлично представяне. В клуба на хората с увреждания и за работа с деца бяха изработени традиционните мартеници под наслов „Приказка в бяло и червено” като на 27.02. изработените мартенички тържествено бяха връчени на заседание на общинския съвет и на администрацията. По инициатива на Д. Жекова и Кр. Стоева и с неоценимата помощ на Р. Йорданов, Мелят Зекерие, Йовка Траянова и други се създаде женска маскарадна група. Отбелязахме деня на самодееца – 1-ви март с кратка програма в клона в с. Ирник със слово на председателя на читалището, който отличи изявени самодейци. За националния празник „3-ти март“ 145 години/ ЖВГ представи една акапелно изпълнена патриотична песен, а след това участвахме с програма по покана на ПП „Герб” в зала „Версай”. На 04.03. маскарадната група участва в „Шести национален събор на маскарадните игри „Добруджански кукери – Варненци 2023” – „Специална награда за най-добре изработена маска”, На 08.03. ръководеният от Ваня Драгоева клуб за работа с деца проведе Осмомартенско тържество – стихотворение и песни за майката и след това общоселски празник. На 12.03. новосъздаденият клуб на интелектуалеца проведе в библиотеката в клона с. Ирник мероприятие под наслов „60 години с песенното творчество на Красимира Орлоева” с участието и на ЖВГ, на която тя завеща част от песенното си творчество. На 21.03. организирахме в клона с. Ирник празненство за „Първа пролет” – пролетно настроение с песни и народни танци, а на 26.03. организирахме и участвахме в концертната програма по покана на ПП „Герб” в салона на другото читалище. На 27.03. – по повод „Ден на европейските автори” в библиотеката в клона с. Ирник под ръководството на Хризантема Йорданова се представиха две произведения на чужди автори, организира се викторина с награди. На 01.04. „Ден на хумора” клуб „Традиции и обичаи” представи в с. Ирник хумористична сценка, а СГАФ и ЖВГ изпяха хумористични песни. На 02.04. „Ден на детската книга и изкуствата за деца” - на живо онлайн децата разказват приказки . На 16.04. по повод 144 години „Търновска конституция” клубът на интелектуалеца проведе онлайн среща с юрист – народен представител, а след обяд организирахме и проведохме съвместно с оркестър „Истър” великденски концерт на спортната площадка. На 20.04. с презентация на Радка Карарадова отбелязахме 147 години Априлска епопея. На 28.04. се проведе общо отчетно-изборно събрание, на което се прие отчета за 2022 г., ГФО и се избраха проверителна комисия, читалищно настоятелство и председател – без промени. На 08.05. „Ден на победата над нацизма” презентация от бивш учител по история на България. На 11.05. „Ден на библиотекаря” Радка Карарадова проведе в библиотеката с. Ирник обучителен семинар „Как да създаваме интерес към книгата и мотивираме всяка възраст към четене”. На 13.05. СГАФ клон с. Ирник взе участие във фестивал „Сребърна пее и се смее”. На 24.05. деня на славянската писменост ръководеният от Ваня Драгоева клуб за работа с деца представи на живо и онлайн програма в прослава на създателите и. На 27.05. ЖВГ и ТС взеха участие в „Събор за български и турски фолклор” с. Голеш. На 01.06 Ден на детето – програма за деца в неравностойно положение – песни, рисунки, игри, лакомства на площадката зад ресторанта, а в ОУ програма с водещи. Много богат на изяви беше 03.06., а именно: - с. Гарван „XIII Фолклорен дунавски събор” СГАФ клон Ирник - „Празник на етническия фолклор Секул Добруджански” с. Секулово ЖВГ - «IV Национален пенсионерски фолклорен събор „Върбино 2023” – клуб за работа с хора с увреждания и ТС „Цветница” На 10.06. на „Празник на водните лилии” с. Малък Преславец участие взе СГАФ клон Ирник. На 17.06. ТС „Цветница” участва във „Фестивал на „Бялата жътва” за земята, добруджанеца и хляба – 2023 г. гр. Тервел. На 18.06. всички читалищни състави участваха в общинския фестивал „Песни и танци от Добруджа” Ситово-2023 г.”. В периода 23-25.06. ТС „Цветница” участва в МФФ „Хоро край Пирина” Сандански 2023 г.” - наградата на спонсорите. На 29.06. по повод Национален ден по безопасност на движението клубът за работа с деца участва в срещата със служител от РПУ по правила за движение и показване на ситуации от действителността. На 30.06. по повод „Курбан байрам” клуб „Традиции и обичаи” и клуб за работа с хора с увреждания участваха в среща със самодейци от мюсюлманското вероизповедание, които представиха традицията. На 08.07. на полето на ЗП Станчо Арсов клуб „Традиции и обичаи” представи ритуала „Зажънване”. На 09.07. ЖВГ „Ситовски снахи 2010” и ТС „Цветница” взеха участие в Национална фолклорна среща „Автентичност и съвремие” гр. Попово и спечелиха голямата награда на фестивала – признание за художествената стойност и прекрасно и точно изпълнение. На 15.07. във „Фолклорен фестивал „На раздумка, песен и почивка в горещниците” Средище участва СГАФ Ирник. На 18.07. в библиотеката с. Ирник отбелязахме 186 г. от рождението на Васил Левски – "Гледай народната работа повече от сичко друго, повече и от себе си да я уважаваш" – презентация от Р. Карарадова. На 24.07. заедно с МИГ „Главиница – Ситово” организирахме МФ „Добругеа и Добруджа от общо минало към общо бъдеще”. В периода 03-05.08. взехме участие в „Лятна фиеста Балчик 2023” гр. Балчик, където представителите на клуба за работа с деца Максим и Селена Христови взеха второ място в конкурса за рисунка с морска тематика, а ТС се представи с традиционните добруджански хора. От Балчик ТС се премести на „Десети национален фолклорен фестивал надиграване „Да се хванем на хорото на Текето под небето 2023” с. Николово, където представители на групата взеха първо място на двойки за танца „Ръченица”. На 19.08. клубът за работа с хора с увреждания взе участие в Дванадесети събор на пенсионерите „Един ден в дунавския край” гр. Тутракан. На 26.08. състави на читалището участваха във Фестивал на рибената чорба с. Попина, а вечерта на същата дата в Национален фестивал на изкуствата „С ритъма на морето” к.к. „Албена”, където спечелиха първо място в конкурсната програма. На 06.09. отбелязахме 138 години от „Съединение на България с Източна Румелия 1885 г. ” от княз Александър Батенберг с рецитал от Р. Карарадова, а на същия ден СГАФ клон с. Ирник взе участие във „Фолклорен фестивал „С багрите на етносите” – 2023 с. Зафирово и същата група на 10.09. в „Празник на динения маджун” с. Смилец. Изключително добро беше представянето на ТС”Цветница” на 12.09. на сцената в центъра на Силистра по повод 80-годишнината на хореографа Симеон Симеонов. На 22.09. отбелязахме 115 г /1908 г./ от обявяване на Независимостта от княз Фердинанд като поднесохме венец на паметника и ЖВГ представи две патриотични песни. На 07.10. съставите на читалището бяха поканени да открият в Деветия кулинарен фестивал „Гозбите на Добруджа” с. Сребърна - грамоти за отлично представяне. От новия творчески сезон организирахме школа за народни танци с ръководител Симеон Симеонов, която започна занимания два пъти седмично и временно действащ клуб „Хоротека“ за граждани един път седмична. На 26.10. ТС и ЖВГ участваха в празничната програма на спортната площадка по случай „Димитровден” – празник на селото. На 01.11. отбелязахме Ден на народните будители, 300 г от рождението на Паисий Хилендарски и 270 г от „История славянобългарска” с програма под ръководството на секретаря Карарадова /презентация по темите. На 17.11. „Ден на четенето в България” в библиотеката четене на книжки с деца, майки представиха на децата книжки с любими герои на живо и онлайн, а на 21.11. „Ден на християнското семейство и православната християнска младеж” заедно с църковното настоятелство на храм „Св. Архангел Михайл” с. Ирник проведохме среща с две семейства от стари родове в селото, които разказаха истории от миналото и представиха някои традиции. На 30.11. в клуба на интелектуалеца се проведе среща с гостуващ културен деец, който представи презентация на тема „Бернардо Белтолучи – последният император на италианското кино” На 03.12. ден на хората с увреждания в залата на ООХУ в кметство с. Добротица, програма с доклад на Хризантема Йорданова – председател на общинската организация. На 11.12. организирахме на зеленото пространство пред общината Коледна изложба – фигури, коледни послания, Дядо Коледа и Снежанка. На 16.12. участвахме съвместно с другото читалище в коледния концерт, а на 22.12. взехме участие Трети международен рождественски фестивал „Аз уча музика” онлайн. На 25.12.”Коледа” подготвихме специална програма със съдействието на дарители и посетихме деца в неравностойно положение по домовете като им поднесохме подаръци и малка програма, а те ни рецитираха стихотворения. На 30.12. организирахме съвместно с оркестър „Истър” новогодишен концерт и празник в ресторант „Силистра”, където се представиха дует, ЖВГ и ТС. За работата на библиотеката в клона с. Ирник не успяхме да осигурим средства за хонорар на заетото лице, но желаещите се обслужват от ръководителя на клона Росица Хараламбиева Георгиева без възнаграждение. Без възнаграждение работи и читалищният секретар Радка Карарадова, предвид обстоятелството, че въпреки ежегодното кандидатстване от 2018 г. пред Министерство на културата нямаме отпусната субсидирана бройка. Финансиране се осигурява от преразпределение на средствата по бюджета основно в резултат на дейността съгласно Механизъм за разпределение от МК. Със съдействието на общинското ръководство и основно на кмета на общината продължи окомплектоването на озвучителната уредба, което е на финалния етап. Читалищните самодейци и членове успяха да съберат допълнително материали, с които се допълни постоянно действаща музейна колекция на добруджанския семеен бит. Като обобщение на всичко гореизложено е видно, че вече шест години читалището стои стабилно благодарение на съвместните усилия на ръководството, самодейците и членовете. Създаденият от самодейните колективи творчески продукт намира признание в обществото основно заради голямата доза професионализъм и качество на предлаганото.

**Председател: ……………**

 **/ Станчо Арсов /**

1. **ОСНОВНИ ПРИОРИТЕТИ НАРОДНО ЧИТАЛИЩЕ „ВЪЗРАЖДАНЕ - 2017“ за 2024 ГОДИНА**

 1. Съхраняване традициите, обичаите, обредите, фолклора, характерен за региона, и културното наследство на местното население.

2. Разгръщане на творческите заложби на гражданите, възпитаване и утвърждаване на националното самосъзнание.

3. Развитие и обогатяване на културния и социалния живот на местното население.

II. СТРУКТУРА НА НАРОДНО ЧИТАЛИЩЕ „Възраждане - 2017“

III. Дейности на структурните единици в Народно читалище ”Възраждане - 2017”

1.БИБЛИОТЕКА:

 Създаден библиотечен фонд с над 3 300 тома художествена и научна литература.

2. ЛЮБИТЕЛСКИ СЪСТАВИ:

**Женска вокална група за автентичен и обработен фолклор „Ситовски снахи 2010“**

**Танцов състав „Цветница“, допълнен с мъжка секция**

**Дует Дарина Иванова и Красимира Стоева**

**Квартет „Ситовски славеи“**

**Трио „Добруджанки“**

**Смесена група за автентичен фолклор клон с. Ирник**

**Школа за народни танци с ръководител Симеон Симеонов**

IV. Дейности по месеци:

|  |  |
| --- | --- |
| Месец | Дейност, проява |
| Януари | Отбелязване на зимните празници по християнския православен календар „Йордановден”, „Ивановден” и др. |
| Февруари | Пресъздаване на ритуал „Зарезан”Световен ден на майчиния език – презентацияУчастие в кукерски празник с. Айдемир с групата |
| Март | Тържество по случай националния празник на Република България Трети март – 146 години от освобождението – програма съвместно с общинатаУчастие в Шести национален събор на маскарадните игри Варненци 2024” и „Шестнадесети национален събор на кукерите Калипетрово 2024” |
| Април | Беседа с ученици във връзка с годишнината от Априлското въстание – библиотека клон с. Ирник Кулинарен конкурс по повод великденските празници, онлайн конкурс „Светлини и таланти”Клуб „Хумор и забава” за първи април програма за „Сребърна пее и се смее”Концертна програма за „Великден” |
| Май | Участие в тържеството по случай 9-ти май - Ден на Европа – библиотека клон с. ИрникТържествено отбелязване на 24-ти май – презентация и рецитал |
| Юни | Литературна беседа с ученици от ОУ „Г. С. Раковски“ с. Ситово за ролята на книгите и новите технологии в училище и извън училище.Участие в Общински преглед на худ. самодейност |
| Юли | Участие на самодейците в Национален фестивал в гр. Попово, подготовка за звукозапис на четвърти диск |
| Август | Звукозапис и телевизионен запис проект „Златно наследство от Добруджа” |
| Септември | Отбелязване на Сьединението и Ден на независимосттаИзработка на поздравителни картички до училищата и детските градини за първия учебен ден. |
| Октомври | Концертна програма за Празник на СитовоБлаготворителна кампания за деца и възрастни |
| Ноември | Литературно четене по случай Деня на народните будители.Участие в кулинарния фестивал „Гозбите на Добруджа“ в с. Сребърна. |
| Декември | Тържество за коледните и новогодишните празници.Пресъздаване на ритуал „Игнажден” |

Изготвил:………….. Председател:…………

 /Радка Карарадова/ /Станчо Арсов/

**НАСТОЯТЕЛСТВО НА НЧ”ВЪЗРАЖДАНЕ-2017”**

 1. Станчо Борисов Арсов

 2. Ваня Йорданова Драгоева

 3. Мариана Петрова Иванова

 4. Росица Хараламбиева Георгиева

 5. Мирослава Колева Тодорова

 **ПРОВЕРИТЕЛНА КОМИСИЯ**

1. ХРИЗАНТЕМА ХРИСТОВА ЙОРДАНОВА
2. ДЕТЕЛИНА КРЪСТЕВА ИВАНОВА
3. БОРЯНА ИВАНОВА ВЕЛИКОВА